Жалба, подадена на 6 декември 2022 г. — NO/Комисия
(Дело T-771/22)
Език на производството: английски
Страни
Жалбоподател: NO (представител: E. Smartt, адвокат)
Ответник: Европейска комисия
Искания
Жалбоподателят моли Общия съд:
да отмени решението на Комисията от 27 септември 2022 г.,
да осъди Комисията да понесе направените от нея съдебни разноски и
да осъди Комисията да заплати разноските на жалбоподателя.
Основания и основни доводи
Жалбоподателят изтъква шест основания в подкрепа на жалбата.
Първо основание: Европейската комисия е допуснала явна грешка в преценката и е действала в нарушение на член 24, параграф 2 от Регламент (ЕС) 2015/15891 .
Второ основание: Европейската комисия е допуснала явна грешка в преценката при контрола си за законосъобразност на помощта с оглед на задължението за изпълнение на условията по Регламент (ЕС) № 1407/20131 .
Трето основание: Европейската комисия не е започнала официална процедура по разследване въпреки наличието на сериозни затруднения и е нарушила процесуалното право на жалбоподателя да вземе отношение по обстоятелствата, които пораждат сериозни съмнения относно съвместимостта на помощта с вътрешния пазар.
Четвърто основание: Европейската комисия не е изпълнила задължението си за мотивиране на решението си.
Пето основание: Европейската комисия не е започнала официална процедура по разследване въпреки наличието на доказателства, че в нарушение на член 19, параграф 1 ДЕС [държавата членка] не е защитила основните права на жалбоподателя.
Шесто основание: решението на Европейската комисия е в нарушение на конкретни разпоредби от ДФЕС и на общите принципи на правото на Съюза относно забраната на дискриминацията, основана на гражданство, имотно състояние или статус, и относно свободното движение на услуги, както на принципа на равенство пред закона. В Регламент (ЕС) № 1407/2013 е предвидено изключение от задължението за уведомяване за държавна помощ по член 108, параграф 3 ДФЕС, но в него не е предвидено изключение от останалите правила и принципи на ДФЕС или на правото на Съюза, включително член 107, параграф 1 ДФЕС.
____________
1 Регламент (ЕС) 2015/1589 на Съвета от 13 юли 2015 година за установяване на подробни правила за прилагането на член 108 от Договора за функционирането на Европейския съюз (кодифициран текст) (OВ L 248, 2015 г., стр. 9).
1 Регламент (ЕС) № 1407/2013 на Комисията от 18 декември 2013 година относно прилагането на членове 107 и 108 от Договора за функционирането на Европейския съюз към помощта de minimis (OВ L 352, 2013 г., стр. 1).